Гео Милев
Патарак и рибок

chitanka.info

На разходка из реката

тръгна байно Патарак,

весело с крила запляска

и закряска: „Квак-квак-квак.“

А отдолу из водата,

там в съседний вир дълбок,

важно, важно и надменно

гледа господин Рибок.

„Здрасти — казва Патаракът, —

ех, но скрит под таз вода,

ти не знаеш що е въздух,

слънце, радост, свобода!

О, ела при мене горе,

с мене тук заплувай ти,

над водата ти заплувай

и приятел ми бъди.“

Господин Рибок изплува

над водата в тоя миг,

глътна въздух — но му стана

зле и той нададе вик:

„Не, не мога тъй да плувам,

въздухът не е за мен;

най-добре е да си бъда

там, където съм роден…“

Свят му се зави, назад се

килна господин Рибок

и отново се цамбурна

пак във своя вир дълбок.

А над него Патаракът

се закиска: „Квак-квак-квак! —

нищо не разбираш, байно…

Гледай ти, какъв глупак!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.